**Zapisnik**

6. sjednice Muzejskog vijeća TM

održane dana 30. siječnja 2017. godine u 11,00 sati u prostorijama Tiflološkog

Sjednici su nazočni članovi Muzejskog vijeća:

Markita Franulić, ravnateljica Tehničkog muzeja

Sanja Frajtag, prof.

Nina Sivec, dipl. def., viši kustos, Tiflološki muzej

Nevenka Ćosić, prof., viši kustos, Tiflološki muzej

i

Željka Bosnar Salihagić, ravnateljica Tiflološkog muzeja

Sjednici nisu bili nazočni članovi Muzejskog vijeća:

Vojin Perić, ravnatelj Dramskog kazališta slijepih i slabovidnih „Novi život“ - opravdano

Sanja Frajtag, predsjednica Muzejskog vijeća pozdravlja prisutne i otvara sjednicu te

predlaže

**DNEVNIM REDOM**

1. Usvajanje zapisnika 5. sjednice Muzejskog vijeća Tiflološkog muzeja
2. Izvješće o radu za 2016. godinu
3. Usvajanje financijskog izvješća za 2016. godinu
4. Razno

Ad 1.   Svi prisutni članovi Muzejskog vijeća jednoglasno usvajaju zapisnik 4. sjednice MV.

Ad.2. Željka Bosnar Salihagić po točkama prezentira Izvješće o izvršenju programa rada Muzeja za 2016. g. Na početku ističe kako su muzejske aktivnosti u 2016. godini bile pojačano usmjerene na razne akcije, promocije, postavljanje povremenih izložaba i dr., rezultat čega je bio povećani broj sudionika u programima Tiflološkog muzeja što je u konačnici dovelo i do povećanja broja posjetitelja izložbenih aktivnosti u muzeju. Uz sve to prisutna je i povećana aktivnost pri realizaciji ostalih stručnih muzejskih poslova. Ravnateljica spominje skupljanje građe,sukladno *Politici sakupljanja*, zatim obavljene poslove vezane uz registraciju *Zbirke arhivskog gradiva* i prijavu u *Registar kulturnih dobara*, čime će proces registracije svih zbirki Tiflološlog muzeja biti okončan, nadalje navodi reviziju knjižnične građe koja je u tijeku te reviziju muzejske građe i dokumentacije koja je započeta krajem 2016. godine. Ravnateljica dodaje kako je TM u okviru publicističke djelatnosti završio sve poslove vezane uz izdavanje monografije TM *Protiv predrasuda* te da je monografija promovirana prilikom svečanog puštanja dizala u pogon. Vezano uz djelatnost *Sudjelovanje na kongresima i savjetovanjima* ravnateljica javno pohvaljuje mr.sc. Željku Sušić, muzejsku savjetnicu, zbog izuzetnog doprinosa ugledu institucije prilikom predstavljanja TM na raznim inozemnim i domaćim događanjima navedenim u Izvješću. Ravnateljica nadalje navodi kako je u TM protekle godine održano nekoliko značajnih izložbi koje su bile odlično popraćene u medijima i polučile golemi uspjeh. Prva u nizu je bila *Lupinizam ili socijalna osviještenost,* izložba crteža, fotografija i skulptura na temu socijalne isključivosti, kojom smo podržali ideju jednakosti i ravnopravnosti. Izložba je bila u potpunosti prilagođena osobama oštećena vida. Izložbom *Svijet zvukova* obilježeno je 20 godina od ugradnje prvog kohlearnog implantata u Hrvatskoj i 15 godina od pokretanja humanitarne akcije Anamarija u svijetu zvukova. Izložba je realizirana u suradnji s Hrvatskim društvom za kohlearni implantat *Klinike za ORL KBC Sestre milosrdnice.* Izložba *Dodirni priču* predstavila je niz taktilnih slikovnica iz različitih dijelova svijeta koje su dio *fonda Prve dječje knjižnice za djecu s oštećenjem vida u OŠ Pećine u Rijeci*. Izložbom *Uoči umjetnost* obilježen je *Dan bijelog štapa*, a prikazane su mogućnosti umjetničkog izričaja slijepih i slabovidnih osoba na području literarnog, glazbenog, likovnog i scenskog stvaralaštva. U suradnji s Muzejom prekinutih veza realizirana je izložba *Najbolje mjesto za spoj na slijepo*. Tiflološki muzej je predstavio javnosti izložbe i izvan svog prostora pa je tako izložba *Daj pet* gostovala u *Narodnom muzeju* u Zadru, a izložba *Imam pravo* u prostorijama zagrebačke *V. gimnazije.* Na kraju ravnateljica ističe kako su razni programi Tiflološkog muzeja u 2016. godini privukli više od 34.000 posjetitelja.

Članovi Muzejskog vijeća pohvaljuju sve aktivnosti u kojima je Muzej sudjelovao, ističu veliku prisutnost u medijima, angažman na području stručnog rada osobito vezano uz registraciju zbirki i primjećuju povećani broj događanja u i izvan Muzeja. Nakon kratke diskusije Muzejsko vijeće donosi

 ODLUKU

kojom se usvaja Izvješće o radu Tiflološkog muzeja za 2016. godinu.

 Ad.3.Voditelj računovodstvenog odjeljka, Vladimir Tremac, na poziv se pridružuje sjednici Muzejskog vijeća i prezentira Financijsko izvješće TM za 2016. godinu koje obuhvaća Izvještaj o prihodima i rashodima, primicima i izdacima, Bilancu, Izvještaj o rashodima prema funkcijskoj klasifikaciji, Izvještaj o promjenama vrijednosti i obujmu imovine i obaveza i Izvještaja o obavezama, koji čine sastavni dio ovog Zapisnika. Tijekom 2016-te, temeljem odluke ravnateljice, rashodovana su i po uništenju isknjižena osnovna sredstva u ukupnom iznosu 3.670,00 kn. U odnosu na plan redovne djelatnosti utrošeno je 11.782,00 kn više iz vlastitih sredstava. Od vlastitih prihoda muzej je ostvario 31.490,00 kn, a donacijama 29.880,00 kn za izložbu *Svijet zvukova*. Povećani su prihodi za financiranje nabave dugotrajne nefinancijske imovine, a obuhvaćaju sredstva dobivena za programe *Ugradnje vanjskih žaluzina, Opremanja foto studija i Programa informatizacije muzeja*. Nadalje V. Tremac navodi kako je trošak premije osiguranja smanjena u odnosu na 2015. godinu za cca 30-40%, međutim plaćen tijekom 2016-te godine za 2015-tu i 2016-tu godinu. Izvršen je popis dugotrajne nefinancijske imovine za 2016-tu godinu bez odstupanja u odnosu na računovodstveno stanje, sukladno pripadajućim propisima. U popis nije uključena muzejska i knjižnična građa. Popis knjižnične građe provest će se u godini završetka revizije knjižnične građe koja je u tijeku.

Nakon kraće diskusije, Muzejsko vijeće Tiflološkog muzeja donosi

ODLUKU

kojom se jednoglasno usvaja Izvješće o financijskom poslovanju za 2016. g.

Ad.4. Ravnateljica izvještava kako se na radno mjesto pomoćnog knjižničara vratila djelatnica s porodiljnog dopusta. Kako spomenuta djelatnica nije educirana za obavljanje stručnih poslova u knjižnici, a djelatnica koja ju je mijenjala u vrijeme odsustva je pred diplomom na studiju bibliotekarstva, odlučeno je da još neko vrijeme, preko Student servisa, odrađuje započete poslove u knjižnici. Nadalje ravnateljica se osvrće još jednom na vrlo uspješnu izložbu *Svijet zvukova*. Napominje kako je nekoliko nesretnih okolnosti (smrtni slučajevi u obitelji i neodložni službeni put u Veliku Britaniju zbog sudjelovanja na europskom projektu) utjecalo na odnose s prof.dr.sc. Robertom Trotićem, partnerom u realizaciji izložbe i predsjednikom Hrvatskog društva za kohlearni implant, i njegovim očekivanjima o izložbi, kao putujućoj izložbi. Ravnateljica izvještava članove Muzejskog vijeća kako se prof. Trotić pismom obratio Ministarstvu kulture i izrazio svoje nezadovoljstvo zbog još nerealiziranog postava izložbe u drugim gradovima RH. Iako je komunikacija (doduše s malim zakašnjenjem zbog već navedenih nesretnih okolnosti) s prof. Trotićem uspostavljena te su uloženi znatni napori kako bi izložba gostovala izvan Zagreba, konkretni pozivi za gostovanje su za sada izostali, isključivo zbog financijske prirode. Ravnateljica izražava žaljenje cijelom situacijom i nada se kako će izložba *Svijet zvukova* u budućnosti moći biti predstavljena u gradovima RH.

Sukladno preporuci Ministarstva kulture o provođenju općih mjera štednje, članovi Muzejskog vijeća podržavaju prijedlog ravnateljice o ukidanju vođenja evidencije radnog vremena putem Identix Fingerscan sustava. Tiflološki muzej vodi tri evidencije radnog vremena i to Identix prema preporuci Ministarstva kulture, MCS u okviru informacijskog sustava koji koristi Tiflološki muzej i COP za potrebe centralnog obračuna plaće. S obzirom da troškovi održavanja Identix Fingerscan sustava iznose više od 10.000 Kn godišnje, smatra se da bi njegovo ukidanje doprinijelo uštedama bez utjecaja na kvalitetu poslovanja.

M. Franulić navodi kako je postojeći oblik evidencije potreban u muzejima s velikim brojem zaposlenika dok u malim, poput Tiflološkog, nije nužan s obzirom na postojanje još dva sustava kontrole. Članovi Muzejskog vijeće podržavaju predložene mjere štednje, odnosno ukidanje Identix Fingerscan sustava.

Sjednica Muzejskog vijeća završila je 12:30 sati.

Zapisničarka: Predsjednica Upravnog vijeća:

Nina Sivec Sanja Frajtag